To nálā və ǹnə́m Farawóŋ ó tɔá aled, ńdɔ a ngábə́n vógolo Mósɛs ban Áron , ḿból Ǹtondôbə a ngadzó. I4Ǹtondôbə nyé ai Mósɛs nâ: “Farawóŋ a ngan, a təb dzogě bod bámā nə́ bə́ kə. 15Kələ́g ábə Farawóŋ ai ǹdib kídí ábōg ā yi kwí nə́ a kə wɔ́bɔ. Yǎngā nyé á mgbág oswé, ó nɔ̌ŋ fə̄ ńtúm ó ngávəŋan nyóé, ó bi wá á mɔ́. 16Kadá Farawóŋ naa Ǹtondôbə, Zambá bə́ Hébrēa, a ngálóm mā nə́ mə́ zu wa kǎd naa dzǒge bod bámā bə́ kə ma syé á ńkōd ńnam, ńdɔ ó m̀bāā á zaag kwí ánā təge ma vógolo. 17Ǹtondôbə a dzó hḿ nâ: édí ńdɔ wǎyi yəm ai dɔ́ nâ mə nə Ǹtondôbə, mayi bímī mə̄ndím yā óswé ai ńtúm ó nə̄ mā á mɔ́ nyū, mə́ və̄ŋán məkǐ. 18Kɔ̌s yā óswē yâyi maná wū, oswé ó və̄ŋán və ebɔ̌l ebɔ̌l, Egîptɛn təge dzǎm nyú mə̄dím yā óswē”. 19Ǹtondôbə nyé ai Mósɛs nâ: “Kadá Áron nâ, nɔŋɔ́ ńtūm wóe, sámá wā á mə̄ndím yā Égîptɛn á áswē, á bitɔ̌g, á bitə̌tag, á bitəmə́g, é vóm ósə məndím mə́ nə́, mə́ və̄ŋán məkǐ. Məkǐ mə́ bɔ ai ǹnam ósə, á bīsóá ai á məvié”. 20Ńdɔ̄ Mósɛs bân Áron bə́ ngábɔ anə́ Ńtondôbə a ngátə́bəle bɔ́, ńdɔ a ngábə́de ǹtúm á yób, á mís mə́ Farawóŋ ai bəsíé bóé, a bímí á mə̄ndím mə́ Nîl, məndím mə́ Nîl mə́ māná vəŋǎn məkǐ məkǐ. 21Kɔ̌s yā Nîl və mim̀bim mim̀bim. Nîl émēn və ebɔ̌l, Egîptɛn təgě fə ai anyúú lə́ mə̄ndím, dzóm ésə̄ é tɔ̄á və məkǐ məkǐ. 22Ńdɔ miǹgəngáŋ yā Égîptɛn myâ mí ngābɔ̄ fə̄ nálā dzam də́dā ai məkə̌ŋ mábán. Ńdɔ̄ ǹnə́m Farawóŋ ó ngálaŋan və alɛ̌d alɛd.